# Valahol Európában

# I. RÁHANGOLÓDÁS A TÉMÁRA

* Milyen érzéseket váltott ki belőletek a film? Milyen gondolataitok támadtak a vetítés közben?
* Mindenki írja fel, hogy melyik számára a film legemlékezetesebb jelenete!
* Azok, akik azonos jelenetet választottak, kiscsoportot alkotva beszéljék meg, hogy miért éppen ez a rész hatott rájuk a leginkább. A csoportok szóvivői ismertessék az osztállyal a beszélgetés tartalmát. A többiek kérdéseket tehetnek fel a csoport tagjainak.

# II. TARTALMI FELDOLGOZÁS

1. **Háborús gyereksorsok**

A következő részletek segítenek felidézni, hogy melyik gyerek miért került az országútra. Nyolc gyerek előéletébe kapunk betekintést.

* **A kecskepásztor kisfiú,** kb. 8 éves [**(03:18–04:08)**](https://videotorium.hu/hu/recordings/40391)
Idilli táj, messziről hallatszik a háború zaja, a gyerek látja, amikor felrobban a házuk, a ház leég, amikor hazaér, már senkit sem talál.
* **A zsidó kisfiú,** kb. 9 éves [**(04:17–05:35)**](https://videotorium.hu/hu/recordings/40394)
A koncentrációs táborba tartó vonat ablakából dobják ki. A robogó vonatból a töltésre zuhan, felteszi a gondosan elrejtett szemüvegét, és tanácstalanul néz körül. Matrózruhában van, feltételezhetően rendezett családi körülmények között élt eddig.
* **A szőke kislány,** kb. 10 éves [**(05:39–06:06)**](https://videotorium.hu/hu/recordings/40397)Édesapját a szeme előtt lövik agyon több más emberrel együtt.
* **Kuksi, a legkisebb,** kb. 5 éves [**(06:15–08:08)**](https://videotorium.hu/hu/recordings/40400)

Magára maradva menekül a szétlőtt utcákon. Ruházatából, kommunikációs képességeiből, talpraesettségéből arra lehet következtetni, hogy gondos, szerető családban nevelkedett eddig.

* **Hosszú,** 18 éves **(**[**08:10–9:44**](https://videotorium.hu/hu/recordings/40388)**)**
A haverjával a lebombázott javítóintézet pincéjéből másznak elő.
* **Éva,** 18 éves [**(38:05–43:12)**](https://videotorium.hu/hu/recordings/40403)

Megöli az őt megerőszakoló német katonatisztet, menekülnie kell.

* **Ficsúr,** kb. 17 éves [**(1:27:05–1:29:05)**](https://videotorium.hu/hu/recordings/40532)

Családja meghalt a bombázásban. Szavaiból, viselkedéséből arra következtethetünk, hogy jómódú család féltett gyermeke.

* **Vörös,** kb. 14 éves [**(1:27:05–1:29:05)**](https://videotorium.hu/hu/recordings/40532)

Apja hadifogoly, anyja elhagyta, egyszerű körülmények között élhetett, vagány, valószínűleg az utcán nevelkedett.

* Mit gondoltok az egyes gyerekekről?
* Ki hogyan viselkedik a későbbi történések során?
* Kit tartotok közülük rokonszenvesnek? Miért?
* Ki tűnik ellenszenvesnek? Miért?
1. **Bandából közösség**
	1. **Az országúton** | [**10:52–21:17**](https://videotorium.hu/hu/recordings/40535)
* Vajon miért maradnak együtt a véletlenszerűen találkozó gyerekek? Mi tartja össze a bandát?
* Mit gondoltok, mit éreznek egymás iránt?
* Milyen „bűncselekményeket” hajtanak végre? Mi indokolja a tetteiket? Melyik tettüket tartjátok a legsúlyosabbnak?
* Mit gondoltok Hosszúról? Miért hallgatnak rá? Mivel nyeri el társai bizalmát?
* Milyen módon próbálja szabályozni a többieket?
* Mit ért azalatt, hogy a verekedők ismerkednek?
* Az akasztás motívuma többször megjelenik a film során. Milyen érzéseket kelt a gyerekekben az akasztott emberek látványa? Mit olvastok le az arcukról?
* Szabadok-e ezek a gyerekek? Jó-e nekik, hogy azt csinálhatják, amit akarnak?
	1. **Az első találkozás a muzsikussal** |[**29:50–35:06**](https://videotorium.hu/hu/recordings/40424)**;** [**43:30–45:35**](https://videotorium.hu/hu/recordings/40418)
* Mi a véleményetek az öreg viselkedéséről?
* Mit érezhet az éleskamrában tetten ért fiú iránt?
* Miért zárja be? Büntetni akar?
* El tudjátok képzelni, hogy a gyerekek valóban akasztanak? Milyen előzményei vannak ennek?
* Hogyan viselkedik Hosszú ebben a válságos pillanatban? Igazat adtok neki?
* Mi lesz a büntetése Kuksinak, amiért elengedte a foglyot? Egyetértetek ezzel a büntetéssel?

**A zenéről és a szabadságról – Így beszél később az öreg muzsikus** | [**58:37–1:03:02**](https://videotorium.hu/hu/recordings/40538)

* 1. **Kuksi és a szabályok |** [**46:46–50:46**](https://videotorium.hu/hu/recordings/40547)
* Vajon miért engedte el a kisfiú a muzsikust? (Még kicsi, él benne az az ősbizalom, ami a többiekben már elhalványult.)
* Miért nem akar Kuksi kijönni, amikor a kislány kiengedné? (Valóban árulónak, azaz bűnösnek érzi magát. A bandában már kialakult a mi-tudat, féltik a csapatot, ezt Kuksi is érzi, és bűntudata van az „árulás” miatt.)
* Hogyan reagál akkor, amikor Hosszú kiengedi? Miért könnyebbül meg? (Bebizonyosodott, hogy mégsem volt áruló, igaza volt, amikor bízott az öregben.)
* Milyen hatást kelt a gyerekekben az öreg visszatérése? Mitől tartottak?
* Miben különbözik Simon Péter az eddig megismert többi felnőttől?
	1. **Közös ügy a gyerek foglyok kiszabadítása |** [**1:04:54–1:08:00**](https://videotorium.hu/hu/recordings/40409)
* Miért háborodik fel Hosszú? Miért véli úgy, hogy ezt nem lehet tűrni?
* Hogyan fogadják a társai a javaslatát? Vajon miért félnek odamenni?
* Mi tudtok leolvasni közben Simon Péter arcáról? (A közösség hangadói erkölcsi szempontból szintet léptek, a többiek még nem tartanak ott.)
	1. **A szabadságért harcolni kell |** [**1:13:53–1:16:44**](https://videotorium.hu/hu/recordings/40541)
* Mi ad bátorságot a várható harchoz?
	1. **Kuksi halála** |[**1:21:33–1:24:35**](https://videotorium.hu/hu/recordings/40544)
* Kikre emlékeztet Kuksi története?
* A Marseilles dallama többször felhangzik a filmen, először zongorán, azután fütyülve, majd szájharmonikán. Idézzétek fel, mikor!
* Miben változott meg Hosszú? Milyen most a viselkedése?
* Minek, illetve kinek köszönhető, hogy a bandából igazi közösség lett?
* Milyen szerepet játszott ebben Hosszú, Kuksi és az öreg muzsikus?
1. **Simon Péter pedagógiája |** [**1:30:02–1:36:42**](https://videotorium.hu/hu/recordings/40421)
* Miért nem tanúskodnak a falubeliek a gyerekek ellen? Mi hozza a megoldást?
* Hogyan sikerül Simon Péternek elnyernie a gyerekek bizalmát?
* Idézzétek fel az egymásra találás folyamatát!
* Hasonlítsátok össze Simon Péter gyerekekkel való bánásmódját a többi filmben szereplő felnőttével!
* Van-e rajta kívül segítőkész, a gyerekekre figyelő felnőtt szereplő?

# III. ZÁRÁS ÉS ÉRTÉKELÉS

Nézzük meg a film nyitó képsorait! [**2:10 – 2:50**](https://videotorium.hu/hu/recordings/40550)

* Mindenki mondjon egy-egy mondatot, ami a képsor kapcsán eszébe jut!
* Jelöljünk ki a teremben egy véleményvonalat a legpozitívabbtól a legnegatívabbig. Helyezkedjetek el ezen az egyenesen, azaz a skála azon helyére álljatok, ami megfelel a véleményeteknek!
* Indokoljátok, hogy miért éppen oda álltatok! Mi tetszett, illetve mi nem tetszett a filmben?